Leeu wat geskiet is, het dalk TB gehadArgieffoto ter illustrasie (Foto: designerpoint, Pixabay) Die leeu wat verlede Donderdag by die Krugerwildtuin van kant gemaak is nadat hy ŉ groep personeellede se lewe by die ruskamp bedreig het, het moontlik tuberkulose (TB) onder lede gehad. Die Krugerwildtuin het op Facebook bevestig ŉ nadoodse ondersoek het opgelewer dat die kraakbeen van die leeu se linker-kniegewrig beskadig is. Só ŉ besering word algemeen met TB geassosieer. Die linkerlong het ook kenmerkende letsels tydens die nadoodse ondersoek getoon wat aan TB verbind kan word. Monsters van sistiese limfknope wat in die leeu se pelvis gevind is, is ook geneem om vir TB te toets. Maroela Media het vroeër berig inwoners van die Berg-en-Dal-ruskamp in die Krugerwildtuin was Donderdag histeries toe ŉ leeumannetjie by die woonkwartiere van ŉ groep van omtrent 50 personeellede en hul kinders ingestap het. Hy is in die omgewing van die woonkwartiere doodgeskiet. Isaac Phaahla, woordvoerder van die wildtuin, het vroeër gesê die leeu het uit die groter kamp ontsnap nadat ŉ hek klaarblyklik oopgelos is. Na afloop van ŉ ondersoek oor hoe die leeu toegang tot die perseel verkry het, is bevind dat die hek nie oopgelos is nie. Die leeu het glo self die hek oopgedwing. Die nadoodse ondersoek het ook getoon dat die leeu se ingewande feitlik leeg was en dat die leeu dus honger was. Die leeu was blykbaar baie aggressief. Die Krugerwildtuin het op Facebook bevestig hulle het oorweeg om ’n helikopter met ’n veearts na die ruskamp te stuur om die leeu te verdoof, maar dit sou die leeu net meer aggressief maak en die personeellede se lewens verder in gevaar stel.